Matul is-sena li għaddiet 30,000 persuna ’l fuq minn 12-il sena kienu involuti f’xi ħidma tal-volontarjat fuq bażi regolari. Statistika tal-Uffiċċju Nazzjonali tal-Istatistika turi li l-maġġoranza ta’ dawn il-persuni kienu qed jagħmlu volontarjat f’organizzazzjoni jew għaqda waqt li wiehed fil-mija jagħmlu xogħol volontarju fuq bazi individwali ma’ qraba jew girien tagħhom. Mit-30,000 persuna nvolut, il-maggoranza kellhom għandhom bejn il-25 u d-49 sena, waqt li dawk li kienu qed jagħmlu xogħol volontarju informali mal-qraba u girien tagħhom kellhom bejn 50 u 64 sena. Mal-44 fil-mija tal-irgiel u 37 fil-mija tan-nisa li s-sena li għaddiet kienu qed jagħmlu volontarjat qalu li ilhom izjed minn 10 snin impenjati fil-volontarjat. Mill-istatistika rrizulta li paragunat man-nisa,  l-irgiel jiddedikaw ħames sigħat fix-xahar aktar fil-volontarjat. Claudia Taylor East, li ilha hafna snin impenjata fil-volontarjat kemm f’Malta u wkoll f’pajjizi fqar, qalet li hemm bżonn li jissaħħu l-istrutturi fil-pajjiż biex il-volontarjat ikompli jissaħħaħ. “Kull Gvern dejjem għaraf il-kontribut tal-volontarjat u naħseb wasal iż-żmien ukoll li meta ngħidu nibnu infrastruttura iżjed qawwija nifhmu li jkollna management tajjeb ta’ volontarjat. Jiena ngħid lill-kunsilli lokali biex kemm jistgħu jinvolvu l-volontarjat imma fi ħdan infrastruttura ta’ management bl-istakeholders u anke l-organizzazzjonijiet volontarji li għandna. Kemm qed naħdmu flimkien? Lemm qed naqsmu r-rizorsi li għandna?” Is-Sinjura Taylor East qalet li hi ilha hajjitha kollha tagħmel il-volontarjat minħabba li tieħu sodisfazzjon mill-fatt li tgħin lil min hu fil-bżonn. Jidher li dan il-valur huwa komuni fost dawk li jagħmlu l-volontarjat fil-kamp soċjali. Fil-fatt mill-istatistika tal-NSO ħareg li kważi nofs it-30,000 persuna fil-volontarjat qalu li dan jagħmluh minħabba li jħossu li hu d-dover morali tagħhom, waqt li 18 fil-mija sostnew li dan jagħmluh biex jiltaqgħu ma’ nies oħra.